Жорж Данден/17
ПОЈАВА VIII
Господин и госпођа од Сотанвила. Жорж Данден.

ДАНДЕН:
Дакле, ви нисте малочас хтели да верујете мени, и ваша је кћи однела победу. Али ми је сада у рукама средство каквим ме је направила. Сад је, хвала Богу, моја срамота тако јасна да више у њу не можете сумњати.
Г-ДИН ОД СОТАНВИЛА:
Шта је, зете, зар ви и даље остајете при томе?
ДАНДЕН:
Да, остајем и никад нисам имао више разлога да останем.
Г-ЂА ОД СОТАНВИЛА:
Зар ћете још да нам пробијате главу тиме?
ДАНДЕН:
Да, госпођо, а са мојом се ради нешто много горе.
г-дин од сотавила:
Зар вам није додијало да будете досадни?
ДАНДЕН:
Није, али ми је јао додијало да ме држе за будалу.
Г-ЂА ОД СОТАНВИЛА:
Зар се никад нећете отрести тих лудачких мисли?
ДАНДЕН:
Не, госпођо, али бих се радо отресао жене која ме срамоти.
Г-ЂА ОД СОТАНВИЛА:
Божијег ми дана, господине зете, научите се да се изражавате.
Г-ДИН ОД СОТАНВИЛА:
До беса, бирајте мање увредљиве изразе.
ДАНДЕН:
Кога сврби тај се чеше.
Г-ЂА ОД СОТАНВИЛА:
Сетите се да сте се оженили девојком благородне крви.
ДАНДЕН:
Сећам се врло добро и сећаћу се и сувише.
Г-ЂА ОД СОТАНВИЛА:
Ако се сећате, потрудите се да о њој говорите са више поштовања.
ДАНДЕН:
А што се она не би потрудила да са мном часније поступа? Шта? Зар зато што је девојка благородне крви треба да има слободу да са мном чини што хоће, а да ја не смем ни да писнем.
Г-ДИН ОД СОТАНВИЛА:
Шта је вама и шта имате још да кажете? Зар нисте јутрос чули да одриче да познаје човека о коме сте ви говорили?
ДАНДЕН:
Да. Али шта бисте ви рекли кад бих вам показао да се њен љубавник налази са њом?
Г-ЂА ОД СОТАНВИЛА:
Са њом?
ДАНДЕН:
Јесте, са њом, и то у мојој кући.
Г-ДИН ОД СОТАНВИЛА:
У вашој кући?
ДАНДЕН:
Да. У мојој рођеној кући.
Г-ЂА ОД СОТАНВИЛА:
Ако је то истина, бићемо на вашој страни, а против ње.
Г-ДИН ОД СОТАНВИЛА:
Тако је. Част наше породице дража нам је него све друго. Ако сте говорили истину ми ћемо је се одрећи о оставићемо је вашем гневу.
ДАНДЕН:
Онда остаје да пођете са мном.
Г-ЂА ОД СОТАНВИЛА:
Пазите да се не преварите.
Г-ДИН ОД СОТАНВИЛА:
Да не буде као малопре.
ДАНДЕН:
Е па видећете. (Показујући Клитандра који излази са Анжеликом). Ево вам. Јесам ли слагао?

Жорж Данден